جە شارو سنە-و وەرهۆرزو کوردستانی، ئەندامێ بنکەو فەرهەنگی ئەدەبی مەڵا موستەفا بێسارانی ئەرەنیشتەیشان ئەنجام دا و بابەتێ ئەدەبیێ ئی هەفتەیەشەشان هۆرسەنگنێ.
جە ئەرەنیشەو ئیجارەیەنە هاشم حێسامی پێسەو پێشکەشکاری و ڕاۋەبەرو ئەرەنیشتەکەی خێرئامای مێمانەکاش کەرد و بابەتوو ئی هەفتەیشە وست وەروچەما. دماتەر هەرکام جە بەشدارا شێعرە، پەخشانە، چیرۆکە و داستانەو وێشا وەنەوە و هۆرسەۆگنایشان پەی کریا. بەشداربیەکێ پێکئامێبێنێ جە: موهەندێس حێسامی، جەواد فێراق، حەممەشەریف عەلیرمایی، خاتوو گیسیا هەورامی-ێ، ئاغای نادری، کاک مەحیە، مامۆستا هێمەت یار،  نایب مێنبەری، خاتوو سەردەشتی-ێ، وەلی کاکایی، دکتر غەفاری، مامۆستا ئیبراهیمی، فەرشاد موحەممەدی و شادمان ئێدامە.
بە پاو ڕاۋەبەرانو بنکەو فەرهەنگی ئەدەبی مەڵا موستەفا بێسارانی جە سنە، هەفتەی ئایندە ئەرەنیشتەی تەر ئەنجام مدریۆنە و دماتەر  سەرو بابەتەکێ دلێ ئەرەنیشتەکەی زانیاری ۋەڵاو مەکریۆۋە.
سەباح شیانی/هەورامان نێت
